b'\n_START_ARTICLE_\nAureskoski (yritys)\n_START_PARAGRAPH_\nAureskoski Oy oli Parkanon Aurej\xc3\xa4rvell\xc3\xa4 toiminut saha ja sahatavaran jatkojalostustehdas, joka perustettiin 1864. Vuonna 2000 se siirtyi UPM-Kymmenelle, joka myi kiinteist\xc3\xb6n ja laitteet vuonna 2013 Tammiston Puulle. Tiloissa jatkaa nykyisin Tammisto-yhti\xc3\xb6ihin kuuluva Aureskosken Jalostetehdas Oy.\n_START_SECTION_\nHistoriaa\n_START_PARAGRAPH_\nAureskosken saha alkoi synty\xc3\xa4, kun W.Rosenlew & Co vuokrasi Aureskosken alueen vesioikeudet vuonna 1863. Ensimm\xc3\xa4inen vesivoimalla k\xc3\xa4yv\xc3\xa4 lankkusaha k\xc3\xa4ynnistyi seuraavana vuonna._NEWLINE_Seuraavalla vuosikymmenell\xc3\xa4 h\xc3\xb6yryvoima alkoi syrj\xc3\xa4ytt\xc3\xa4\xc3\xa4 vesivoimalla toimivia sahoja. Aureskosken sahan muuntamista h\xc3\xb6yryk\xc3\xa4ytt\xc3\xb6iseksi harkittiin, mutta 1872 Rosenlew p\xc3\xa4\xc3\xa4tyi sahan myyntiin saadakseen rahaa uuden suursahan rakentamisen Poriin. Saha p\xc3\xa4\xc3\xa4si r\xc3\xa4nsistym\xc3\xa4\xc3\xa4n kunnes se lopulta saatiin kaupaksi vuonna 1888. Uusi omistaja purki sahan, ja alkoi 40 vuoden hiljaiselo._NEWLINE_1920-luvun lopulla paikkakuntalainen Kalle M\xc3\xa4kel\xc3\xa4 rakennutti paikalle uuden yksiraamisen sahan, jota py\xc3\xb6ritti vesiturbiini. Sahan yhteydess\xc3\xa4 toimi my\xc3\xb6s alueen ensimm\xc3\xa4inen h\xc3\xb6yl\xc3\xa4kone ja mylly. Sotien j\xc3\xa4lkeen 1949 sahan osti sen silloiselta omistajalta Aleksi Majalta Kaskisten Puutavara Oy, noin 40 sahan yhteinen markkinointiyritys, joka yhti\xc3\xb6itti sahan 1950 Aureskoski Oy:ksi ja uudisti sit\xc3\xa4 monin tavoin._NEWLINE_Sahatavaran hintas\xc3\xa4\xc3\xa4nn\xc3\xb6stelyn purku ja maailmanlaajuinen sodanj\xc3\xa4lkeinen korkeasuhdanne vauhdittivat Aureskoski Oy:n toimintaa. Vuonna 1954 Aureskoskella sahattiin 57\xc2\xa0000 kuutiometri\xc3\xa4 puutavaraa. S\xc3\xa4hk\xc3\xb6 otettiin osittaiseksi k\xc3\xa4ytt\xc3\xb6voimaksi, mutta my\xc3\xb6s h\xc3\xb6yrykonetta k\xc3\xa4ytettiin 1970-luvulle saakka. Trukit otettiin k\xc3\xa4ytt\xc3\xb6\xc3\xb6n lautatarhalla 1963 ja tukkien automaattilajittelu ensimm\xc3\xa4isten sahojen joukossa vuonna 1968. Pari vuotta my\xc3\xb6hemmin valmistui ensimm\xc3\xa4inen oma kuivaamo, jossa voitiin k\xc3\xa4ytt\xc3\xa4\xc3\xa4 l\xc3\xa4mm\xc3\xb6nl\xc3\xa4hteen\xc3\xa4 sahan tuottamaa purua ja kuorta._NEWLINE_Vuonna 1981 koko sahausosasto tuhoutui tulipalossa, mutta se rakennettiin uudelleen nykyaikaiseksi ja saatiin tuotantoon 1983. T\xc3\xa4m\xc3\xa4n my\xc3\xb6t\xc3\xa4 Aureskosken sahatavaran vuosituotanto l\xc3\xa4hes kaksinkertaistui 90\xc2\xa0000 kuutiometriin.\n_START_SECTION_\n2000\xe2\x80\x932012 UPM-Kymmenen omistuksessa\n_START_PARAGRAPH_\n1990 luvun alussa Aureskosken saha oli jalostusasteeltaan kolmen parhaan joukossa Suomessa. Sen omistajat k\xc3\xa4rsiv\xc3\xa4t kuitenkin muissa liiketoimissaan vaikeuksia Suomen 1990-luvun alun lamassa, ja Aureskoski Oy myytiin vuonna 1994 ruotsalaiselle Fagerlid Industrier AB:lle. Se osti my\xc3\xb6s Lapuan Saha Oy:n 1997 mutta ajautui konkurssiin. Aureskosken toimintaa jatkettiin konkurssipes\xc3\xa4n lukuun kunnes laitoksen osti UPM-Kymmene vuonna 2000. Vuonna 2004 Aureskosken sahaustoiminta p\xc3\xa4\xc3\xa4ttyi, mutta tiloissa alettiin jatkojalostaa muiden sahojen tuotteita. T\xc3\xa4m\xc3\xa4kin toiminta kuitenkin p\xc3\xa4\xc3\xa4ttyi vuoden 2012 lopussa.\n_START_SECTION_\nAureskosken Jalostetehdas Oy\n_START_PARAGRAPH_\nHuhtikuussa 2013 euralainen Tammiston Puu Oy osti Aureskosken tilat ja koneet ja k\xc3\xa4ynnisti toiminnan uudelleen Aureskosken Jalostetehdas Oy:n\xc3\xa4 saman vuoden elokuussa. Tehtaassa kuivataan, h\xc3\xb6yl\xc3\xa4t\xc3\xa4\xc3\xa4n ja pinnoitetaan noin 120\xc2\xa0000 kuutiometri\xc3\xa4 sahatavaraa muun muassa ulkoverhoukseen ja sisustuspaneeleiksi. Siit\xc3\xa4 l\xc3\xa4het puolet vied\xc3\xa4\xc3\xa4n Suomen ulkopuolelle, Euroopan maiden lis\xc3\xa4ksi my\xc3\xb6s Japaniin. Aureskosken Jalostetehdas Oy:n liikevaihto vuonna 2014 oli noin 1,8 miljoonaa euroa ja henkil\xc3\xb6st\xc3\xb6m\xc3\xa4\xc3\xa4r\xc3\xa4 10.'